EL Επίσημη Εφημερίδα της Ευρωπαϊκής Ένωσης C 305/51

Προσφυγή της 7ης Ιουλίου 2016 — ArcelorMittal Tubular Products Ostrava κ.λπ. κατά Επιτροπής

(Υπόθεση T-364/16)

(2016/C 305/69)

Γλώσσα διαδικασίας: η αγγλική

Διάδικοι

Προσφεύγουσα: ArcelorMittal Tubular Products Ostrava a.s. (Ostrava-Kunčice, Τσεχική Δημοκρατία) και 12 λοιπές προσφεύγουσες (εκπρόσωποι: G. Berrisch, δικηγόρος, και B. Byrne, Solicitor)

Καθής: Ευρωπαϊκή Επιτροπή

Αιτήματα

Οι προσφεύγουσες ζητούν από το Γενικό Δικαστήριο:

— να ακυρώσει την απόφαση που εξέδωσε η Ευρωπαϊκή Επιτροπή στις 6 Ιουνίου 2016, ή πριν από την εν λόγω ημερομηνία, για τη διαγραφή της Hubei Xinyegang Steel Co. Ltd από τον κατάλογο των εταιριών που έχουν καταχωριστεί υπό τον πρόσθετο κωδικό Taric A950 και για την καταχώριση αυτής υπό τον νέο πρόσθετο κωδικό C129 για όλους τους κωδικούς TARIC που αναφέρονται στο άρθρο 1, παράγραφος 1, του εκτελεστικού κανονισμού (ΕΕ) 2015/2272 της Επιτροπής, της 7ης Δεκεμβρίου 2015, για την επιβολή οριστικού δασμού αντιντάμπινγκ στις εισαγωγές ορισμένων σωλήνων κάθε είδους χωρίς συγκόλληση από σίδηρο ή χάλυβα, καταγωγής Λαϊκής Δημοκρατίας της Κίνας, κατόπιν επανεξέτασης ενόψει της λήξης ισχύος των μέτρων σύμφωνα με το άρθρο 11, παράγραφος 2, του κανονισμού (ΕΚ) 1225/2009 του Συμβουλίου (ΕΕ 2015, L 322, σ. 21) και, επομένως, για τη μείωση με τον τρόπο αυτό στο 0 % του συντελεστή του δασμού αντιντάμπινγκ που ισχύει για τις εισαγωγές ορισμένων σωλήνων κάθε είδους χωρίς συγκόλληση, από σίδηρο ή χάλυβα, παραγωγής της Hubei,

— να καταδικάσει την Ευρωπαϊκή Επιτροπή στα δικαστικά έξοδα.

Λόγοι και κύρια επιχειρήματα

Προς στήριξη της προσφυγής τους, οι προσφεύγουσες προβάλλουν έναν και μόνο λόγο και, συγκεκριμένα, ότι η προσβαλλόμενη απόφαση στερείται νομικής βάσεως και, επομένως, αντιβαίνει προς το άρθρο 1, παράγραφος 2, και το παράρτημα του εκτελεστικού κανονισμού (ΕΕ) 2015/2272 της Επιτροπής.

Η Ευρωπαϊκή Επιτροπή στήριξε την προσβαλλόμενη απόφασή της επί της αποφάσεως του Δικαστηρίου, της 7ης Απριλίου 2016, ArcelorMittal Tubular Products Ostrava a.s. κ.λπ. κατά Hubei Xinyegang Steel Co. Ltd και Συμβούλιο της Ευρωπαϊκής Ένωσης κατά Hubei Xinyegang Steel Co. Ltd (συνεκδικασθείσες υποθέσεις C-186/14 P και C-193/14 P, EU:C:2016:209) με την οποία αυτό επικύρωσε την απόφαση του Γενικού Δικαστηρίου, της 29ης Ιανουαρίου 2014, Hubei Xinyegang Steel Co. Ltd κατά Συμβουλίου της Ευρωπαϊκής Ένωσης (T-528/09, EU:T:2014:35), με την οποία το Γενικό Δικαστήριο ακύρωσε τον κανονισμό (ΕΚ) 926/2009 του Συμβουλίου για την επιβολή δασμού αντιντάμπινγκ στις εισαγωγές ορισμένων σωλήνων κάθε είδους χωρίς συγκόλληση από σίδηρο ή χάλυβα καταγωγής Λαϊκής Δημοκρατίας της Κίνας, κατά το μέτρο που επέβαλε δασμούς αντιντάμπινγκ στις εξαγωγές των προϊόντων της Hubei Xinyegang Steel Co. Ltd. Κατά τις προσφεύγουσες, η Ευρωπαϊκή Επιτροπή υπέπεσε σε σφάλμα καθόσον επεξέτεινε τις συνέπειες της ακυρώσεως του κανονισμού (ΕΚ) 926/2009 του Συμβουλίου στον εκτελεστικό κανονισμό (ΕΕ) 2015/2272 της Επιτροπής, δεδομένου ότι ο τελευταίος αυτός κανονισμός δεν αποτελούσε το αντικείμενο της διαφοράς ενώπιον των δικαστηρίων της Ένωσης. Ως εκ τούτου, η Επιτροπή θα μπορούσε να προχωρήσει στην έκδοση της προσβαλλόμενης αποφάσεως μόνον κατόπιν καταργήσεως του κανονισμού (ΕΕ) 2015/2272.